**Мемлекеттік тіл, тіл саясаты, жазу мәселесі**

Қазақ тілі жер бетіндегі шұрайлы, кестелі тіл. Сан ғасырларды кері шегіндірген қазақ халқының болмыс- бітімі, таным- тұғыры тіл негізінде қалыптасқан. «Сөзі жоғалған елдің, өзі де жоғалады»- деген ел зиялысы Ахмет Байтұрсынұлы. Тіл бар жерде мәдениет бар, өркениет бар, өсу бар. «Өткенге топырақ шашсаң, болашақ саған тас атады»- дейді Расул Ғамзатов. Тілін ұлықтаған елдің өткені ұмыт болмайды, болашағы баянды болады.

Жер бетіндегі әрбір халықтың өз тілі, мемлекеттік тілі қалыптасқан. Мемлекеттік тіл дегеніміз- конституцияда бекітілген, елдің басым көпшілігіне қолданысқа ие тіл. Аталмыш халықтың мерейі үстем болу үшін мемлекеттік тіл тұғырлы болуы керек.

Тіл белгілі бір халықтың адамдарына ғана төте жол емес, ол сол халықтың салт- дәстүрі, әдет- ғұрпынан сыр шертетін, мәдениеті мен өнерін дәріптейтін негізгі құрал. Оған мысал, қазақ жерін зерттеген Г. Н. Потанин былай деп жазған: «Барлық жерде қырғыз тілін ғана естисіз. Олар әдет- ғұрпын, жоралғыларын өз тілінде айтып орындайды». Бұл арқылы тіл мемлекеттің бет- бейнесі екенін түсінеміз. Қазақстан Респубилкасының Тіл заңында қазақ тілі мемлекеттік қамқорлыққа алынғандығы атап көрсетіледі [1]. Елімізде қазақ тілінде сөйлеп, қарым- қатынасқа түсушілердің саны көп. Әлеуметтік сөйлеу дәстүрін саналы бағытта басқару тіл саясаты деп аталады. Адамзат тарихында жүздеген тілдер жойылып, өлі тілдер қатарына қосылған. Ол тілдердің негізгі жойылу себебі, тіл саясатының орнамауында. Жазу мәселесі қалыптаспағандықта. Ауызекі тілде сөйлеп, ауыздан ауызға тарап, айтылу, жазылу мәнері өзгерген тілдер де көптеп кездеседі. Сондықтан, «Этнография және тіл саясаты» еңбегінің авторы Т. Маккарти айтқандай, «Тіл саясаты күрделі әлеуметтік мәдени процесс».

Елдегі ақпараттардың өзі мемлекеттік тілде және ресми тіл орыс тілінде беріледі. Ақпарат қосынының мемлекеттік тілді қолдануы халықтың қолданыстан тыс сөздердің өзін үйреніп кетуіне негізгі төте жол саналмақ [3, 113].

«Ақпараттық күрес» коммуникативтік жағдаятының прагмалингвистикалық ерекшеліктерінің бірі мемлекеттік тіл мәселесіне келіп тіреледі. Себебі, сөйлеу әрекетін зерттеу, дұрыс сөйлеуге тәрбиелеу прагмалингвистикалық қызмет болып есептеледі. Ал ақпараттық күресте тіл саясатының атқаратын қызметі орасан зор. Екінші жағынан, прагмалингвистика адресат пен адресант арасындағы қарым- қатынасты реттейтін болғандықтан, өзара қарым- қатынас үшін мемлекеттік тіл негізгі орынға шығады. Ақпараттық күрес негізінде де мемлекеттік тіл қызмет етеді. Өйткені, ақпараттық күрес арнайы сол елдің мемлекеттік тілімен жүзеге асады. Және ақпараттық күрес кезінде тіл саясатына байланысты болған бірнеше тұжырымдарды ұстанған жөн. Олар:

-Ақпараттық күрес аудиториясын зерттеу;

-Ақпараттық күрестің шығу тетігіне болжам жасау;

-Коммуникативтік жағдаяттар негізінде тіл саясатын бағалау;

-Таралым арналарына шолу жасау;

-Ортақ қолданыстағы тілдің қызметіне анықтама беру;

-Прагмалингвистикалық қызмет үшін тіл саясатын қолдану.

Ақпараттық күрес жазу мәселесінің толық қалыптаспауынан да туындауы мүмкін. Мысалы, Иран мен Ауғанстанда араб тілі мен жазу киелі саналып, өзге тілмен өзгертілмейді, бұрмаланбайды. Батыс өркениетінің жерістіктері де қабылдана бермейді. Халықаралық сөздерге және терминдерге араб немесе иран тіліндегі, яғни өз тілдеріндегі балама сөзді тауып қолданады. Бұл дегеніміз сөйлеу мәселесі мен жазу мәселесінде де өз шешімі қарастырылған. Мемлекеттік тілдің мәртебесі үстемдігі көрініп тұр. Ақпараттық күрес кезіндегі коммуникацияға келетін болсақ, арнайы аудармашылар жалданады. Себебі, қарым- қатынас құру үшін міндетті түрде тілдесуге, сөйлесуге тура келеді. Сол орайда ғана, мәселе шешімін табады.

Тіл саясатын жүзеге асыру механизміне қарай «жоғарыдан төменге» немесе «төменнен жоғарыға» деген шарт жүзеге асырылады. Негізінен, көп мемлекеттерде тіл саясатын тилік ұсынады, бұны ғылымда «жоғарыдан төменге» бағытталған тіл саясаты деп атасақ болады. Ал қазақ тілінің жазу тарихында латын, кирилл графикасы негізделді. Бүгінгі таңда, латын әрпіне көшу кезек күттірмейтін мәселе болып тұрғаны шындық. Қазақ қоғамының жазу стилі қалыптасып келе жатқан уақытта, ұлт ұстазы Ахмет Байтұрсынұлы араб жазуының қазақ тілі үшін қолайлы емес тұстарын икемге келтіріп, қазақ сөйлеу мәнерінің ерекшеліктеріне сай етіп,сингормониялық жазба мәдениетті қалыптастырды [4, 92 б.]. Ал бүгінде жазу бойынша мәселелер туындап отыр.

Ресми іс қағаздар қазақ тілінде жүргізіліп келеді. Оның жазу стилі мен мазмұны қалыптасқан. Тілдік құқық пен тілдік тәжірибеде ресми түрде іс қағаздар стилінің де өз артықшылықтары қарастырылады [5,56 б.].

Жазу мәселесі бойынша әркім әрқалай қарайды. Емле бойынша біреу тілдің тарихын, біреу грамматика жағынан, біреу фонетика жағынан, кейбірі іс жүзінде қолайлы жағын, жеңілірек жағын қарастырады. Жазу мәселесі бүгін ғана қолданысқа ие болып отырған жоқ. Ол көптен келе жатқан, күрмеуі шешілмеген мәселе десек те болады. «Сауатты жазу мәселесі, өзге тілдерден енген сөздердің жазу мәселесі, олардың халық тіліне енген нұсқасымен ажырату мәселесі, түп нұсқа мәселелері көптеп кездеседі. Жазу мәселесінде тек графика емес, қазақша сауатты жазылу ережесі де ескерілуі керек». [2,76]. Ал осылай қазақ халқының ұлттық жазу жасау және жазу мәдениеті мен саласын көтеру сынды іс-әрекеттер XIX ғасырдың II жартысында басталып, күні бүгінге дейін қазіргі біздің тіл, жазу тәжірибемізге ұласты деп айтсақ болады.

Ақпараттық күрес нәтижесінде АҚШ тілдік қауіпсіздікті ұлттық қауіпсіздіктің бір факторы ретінде қарастырады. Ал көршілес Қытай Халық Респубилкасы экономикалық қауіпсіздіктің алғышарты ретінде «бір белдеу, бір жол» бағдарламасының аясында «бір белдеу, бір жол» тіл саясатын жүзеге асырып отыр. Елдің дамуы мен болашаққа деген ірілі қадамы үшін ұлттық қауіпсіздікпен қоса, тіл қауіпсіздігіне де аса мән беріп қараған абзал. Ақпараттық күрес нәтижесінде коммуникативтік байланысқа түскен елдер де де мемлекеттік тілдің құрылымына нұқсан келтіруі мүмкін. Термин сөздер нәтижесінде сөздің негізі өзгеріп кетуі мүмкін. Сол орайда, тіл саясатын бірінші орынға қоя отырып, оның қауіпсіздігі үшін қызмет етуіміз керек.

Әрбір қазақ азаматы қазақ тілі мен оның мүддесі үшін қызмет етіп, елге өз пайдасын тигізуге міндетті саналмақ. Тіл стилінің қалыптасуы мен қолданылуы негізінде айтулы нәтижелерге қолжеткізу керек. Коммуникативтік қарым -қатынаста да тілдің тазалығын, тілдік құрамды сақтау маңызды болып есептеледі. Сол орайда, мемлекеттік тілге деген оңды көзқарас оңды нәтижелердің жемісі саналмақ!

Пайдаланылған әдебиеттер тізімі:

1. ҚР Ата Заңы, Қазақстан Республикасындағы тіл саясатын іске асырудың 2020 2025 жылдарға арналған мемлекеттік бағдарламасы.
2. Алтынсарин Ы. Таңдамалы шығармалар. - Алматы, 1955 ж.
3. Тұрсын Қ. Сөз сиқыры. - Алматы, 1998 ж.
4. Байтұрсынов А. Әдебиет танытқыш. - Алматы, 2003 ж.
5. ДүйсембековаЛ., «Іс қағаздарын қазақша жүргізу». - Алматы, 2000 ж.